**Este vremea de iubit**

*Gabriel Stănciulescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Este vremea de iubit

Ades mi-e dor de-o nebunie,

Mi-e dor să adulmec noi simțiri,

Să fim noi doi și-o fantezie,

Să nu trăim din amintiri.

Ispita-i trează când te vede,

De la-nceputuri dă năvală,

Îi e dor de tine și nu crede

C-o viață-n doi este banală.

Îți simt parfumul dimineața,

Îl schimbi continuu și apoi pleci,

Un scurt sărut și fuge viața,

Nu mai scăpăm de zile seci.

Dar goana asta-i sufocantă,

Deseori ne refugiem, în noi,

Trăirea parcă-i amputată,

Iubirile-s pe locul doi.

Aștept un semn de la dorință,

Un pas mic, o îmbrățișare,

Orice gest, cu îngăduință,

Pentru iubirea noastră mare.

Ieșim ușor din ape tulburi,

Mai sunt dorințe de împlinit,

E sărbătoare, printre gânduri,

Este vremea noastră, de iubit.

Autor: Gabriel Stanciulescu